
[bookmark: _Toc0]Beszélgetésindító kártyacsomaggal bővült a Nébih Oktatási Program kelléktára
A Nemzeti Élelmiszerlánc-biztonsági Hivatal (Nébih) Oktatási Programja hiánypótló témában fejlesztett beszélgetésindító kártyajátékot az iskolás korosztály számára. A Morzsapakli segítségével a diákok strukturált, mégis játékos módon szerezhetnek új ismereteket az élelmiszerbiztonság, az élelmiszerminőség és az élelmiszerpazarlás témaköreiben. A pedagógusok a kártyacsomagból ingyenesen igényelhetnek a program weboldalán.A Morzsapakli kártyacsomag célja, hogy keretet adjon az élelmiszerbiztonsággal és az élelmiszerpazarlással kapcsolatos együtt gondolkodáshoz. A játék az új ismeretek átadásán túl ösztönzi a kritikai gondolkodást, a mindennapi döntések tudatosabb átgondolását, egyúttal lehetővé teszi, hogy a játékosok megosszák személyes tapasztalataikat és élményeiket is.A kártyacsomag 60 darab kétoldalas kártyalapot tartalmaz, mindegyiken egy kérdéssel és egy ahhoz kapcsolódó gondolatébresztő grafikával. A beszélgetésindító kérdések a mindennapokban megjelenő helyzetekre és szokásokra építenek, és arra ösztönzik a résztvevőket, hogy saját tapasztalataik mentén mondják el, hogyan bánnak az élelmiszerekkel vagy épp milyen étkezési szokások jellemzők náluk. A témakörök feldolgozásában olyan kérdések segítik a diákokat, mint például „Elfogyasztanád a lejárt élelmiszert?” vagy „Milyen konyhai fortélyokat tanultál a nagymamádtól?”A beszélgetésösztönző kártyák egyszerű, mégis hatékony eszközök lehetnek az oktatásban kiegészítő foglalkozásként, vagy akár a tanmenethez kapcsolódva. A kártyacsomag elsődlegesen iskolai felhasználásra készült, pedagógusok és diákok részére, de használatát a Nébih a tanórai kereteken túl, táborokban, napközis vagy egyéb közösségi programokon is ajánlja.A kártyacsomag egyszerűbb és összetettebb kérdéseket egyaránt tartalmaz. A témakör bonyolultságától és a csoport dinamikájától függően egy-egy kérdéskártya nagyjából 10-15 perces beszélgetés alapjául szolgálhat. A Morzsapaklihoz online szakmai háttéranyagot is összeállítottak a hivatal munkatársai, amely támogatja a pedagógusok és játékvezetők előzetes felkészülését. A háttéranyag három szinten (morzsa, falat, lakoma) foglalja össze a kérdésekhez kapcsolódó legfontosabb elméleti tudnivalókat. Ez segíti az ismeretek egyszerű szintezését és rugalmas felhasználását a korosztály, a foglalkozás típusa, valamint a rendelkezésre álló idő függvényében.A Morzsapakli kártyacsomag és a hozzá kapcsolódó háttéranyag letölthető a Nébih Oktatási Program weboldalán. A pedagógusok – a készlet erejéig – ingyenes mintapéldányt igényelhetnek ezen űrlap kitöltésével.

